PLURALISMUL CULTURAL

 

Noţiunile de pluriculturalism şi de educaţie multiculturală s-au impus în limbajul politic şi al sociologiei după 1960. Ele exprimă o realitate complexă a societăţii industriale din ultimul secol - mişcarea liberă a forţei de muncă, migraţia economică a unor populaţii de dimensiuni considerabile şi interferenţele culturale, sociale, educaţionale pe care această migraţie le provoacă.

«Comunităţile multiculturale» , la scară locală sau naţională, sunt caracterizate prin convieţuirea unor populaţii care vorbesc limbi diferite, au tradiţii culturale, credinţe religioase şi sisteme de valori diferite, o educaţie şi un stil de viaţă diferit, - adesea chiar cetăţenii diferite, deşi trăiesc în aceeaşi ţară. Aceste situaţii ilustrează dimensiunea descriptivă a conceptului, dar el are în sociologia contemporană şi o dimensiune normativă, aceea de a propune un model de reglementare întemeiat pe toleranţă şi împrumuturi culturale reciproce, pe valorizarea diferitelor experienţe culturale ale populaţiilor de origine etnică diferită care trăiesc în aceeaşi ţară.

Termenul de «bi-culturalism» a apărut la începutul anilor `60 în Canada, cu referire la bi-lingvismul populaţiei din Quebec. Influenţa şcolii americane de antropologie culturală, precum şi a şcolii franceze de antropologie fondată de Claude Levi Strauss a fost hotârâtoare în impunerea acestor teme de cercetare. În anii următori, conceptul de «multiculturalism» a intrat în discursul politic din ţări cu puternice tradiţii imigralioniste, precum Australia, Statele Unite, Noua Zeelandă, dar şi în ţări cu tradiţie colonială: Franţa şi Anglia.

Originile multiculturalismului în societatea modernă studiile de istorie a migraţilor în societatea modernă plasează începuturile acestui fenomen în epoca idustrializării îndeosebi în ultimele decenii ale secolului trecut. Este vorba atât de mişcări de populaţie în interiorul uneia şi aceleiaşi ţări (prin urbanizare, părăsirea satelor de către primele generaţii de muncitori industriali ), cât şi de transferul internaţional al forţei de muncă. Punctele de atracţie pentru fluctuaţia internaţională a forţei de muncă s-au schimbat de la o epocă la alta. Un studiu publicat în 1983 de K.J. Bade relevă, de pildă, transformarea Germaniei, de-a lungul unui secol, din 1880 până în 1980, din iară de emigraţie în ţară de imigraţie. Spre deosebire de Germania, SUA şi-au păstrat statutul de ţară de imigraţie timp de apropape 200 de ani.

Presiunea intereselor economice asupra fenomenului migraţionist a făcut să treacă în plan secund timp de aproape un secol problemele condiţiilor de viaţă, ale şanselor egale şi ale participării politice a populaţiei migrante. În a doua jumătate a secolului XX, fenomenul migraţionist a căpătat dimensiuni planetare prin dezvoltarea puternică a căilor de transport, inclusiv a transporturilor aeriene şi prin lărgirea fără precedent a orizontului de informare privind situaţia din diferite ţări. Manualele de sociologie dau ca exemplu de concertare la scară planetară a resurselor pentru a face faţă unor afluxuri de populaţie fenomenul «boat people», din anii `70. Zeci de mii de vietnamezi şi-au părăsit atunci ţara în ambarcaţiuni supraaglomerate pentru a fi preluaţi de organisme guvernamentale din SUA, Marea Britanie, Franţa, Germania, etc. Cubanezii - în anii `80 - şi albanezii în 1996 au încercat să repete acest experiment de masă.

În ţările puternic industrializate este evidentă preocuparea pentru îmbunătăţirea condiţiilor în care convieţuieşte populaţia autohtonă cu munictorii imigranţi, cu solicitanţii de azil, cu militarii sau studenţii străini.

La scară istorică, experienţa întâlnirii faţă în faţă cu o altă cultură, cu un alt mod de viaţă, a fost trăită mai întâi de marile puteri coloniale, atunci când şi-au trimis forţe militare şi administraţie proprie în zonele de dominaţie de pe glob. Fenomenul se produce acum în sens invers, marile puteri coloniale fiind invadate de populaţie din fostele colonii.

Multiculturalismul în SUA

Mişcările pentru drepturi civile din anii `60 şi sporirea numărului refugiaţilor cubanezi au adus în atenţie discriminarea minorităţilor lingvistice . Printr-o decizie a Congresului SUA - Bilingual Education Act - a fost promulgat în 1968 principiul învăţământului bilingv, organizat cu asistenţă federală în mii de şcoli districtuale. În 1974, Curtea Supremă a Statelor Unite a statuat că şcolile publice trebuie să pună programe speciale la dispoziţia elevilor care vorbesc foarte puţin engleza sau care nu o vorbesc deloc.

În practică, învăţământul bilingv reprezintă o metodă de educare care utilizează două limbi de predare. S-a pornit de la constatarea că elevii aparţinând grupurilor lingvistice minoritare sunt de multe ori dezavantajaţi de sistemul educaţional atunci când nu reuşesc să folosească fluent limba de predare din şcoală: engleza. Acestor elevi li se permite să înveţe materii importante din programa şcolară în limba maternă, în paralel cu învăţarea limbii engleze. Ezistă două tipuri principale de programe de învăţământ bilingv: programele intermediare, în care proporţia foloirii limbii materne scade pe măsură ce elevii îşi perfecţionează cunoştinţele de limbă engleză, şi programele de dezvoltare, în care se contiuă folosirea limbii materne şi după ce elevii ajung să cunoască suficient de bine limba engleză. Această metodă permite elevilor să studieze şi să vorbească fluent ambele limbi. Sistemul este aplicat în SUA pentru mai mult de 100 de limbi ale populaţiilor stabilite aici.

«Multiculturalismul» este, însă, mai mult decât organizarea învăţământului bilingv. El este azi o filosofie politică de largă audientă în SUA, care promovează diversitatea culturală. Studiul diferitelor culturi este considerat o cale de înţelegere şi valorizare a acestora, în scopul îmbogăţirii culturii americane. Pledoaria pentru educaţie multiculturală reproşează vechilor modele educaţionale unilateralitatea , faptul că au acordat o atenţe prea mică contribuţiei femeilor, ne-europenilor, hispanicilor etc. la geneza culturii americane. Dacă americanii ar fi capabili să înţeleagă mai bine şi să aprecieze diversele culturi ale populaţiilor de pe teritoriul SUA, dacă ar recunoaşte nedreptăţile pe care le-au suferit culturile minoritare, ar reuşi să depăşească acest conflict cultural care datează de 200 de ani.

Criticii modelului multicultural consideră, dimpotrivă, că atenţia acordată unor culturi minoritare slăbeşte "moştenirea tradiţională a Americii", care ar fi bazată pe cultura europeană. Dreptul american instituiiile politice reprezintă o parte importantă a acestei moşteniri şi ele sunt de inspiraţie europeană.

Ideea multiculturalismului a fost precedată în sociologia americană a culturii de teoria cvasi-mecanicistă a "mixerului cultural", a vasului de omogenizat ("melting pot") în care «identitatea americană» ar fi asimilat generaţii după generaţii de imigranţi. În acest proces omogenizator, imigranţii şi-ar fi pierdut propriile identităii etnice şi culturale anterioare şi au devenit "americani adevăraţi". La sfârşitul sec. XIX şi începutul sec. XX, teoria omogenizării exprima realitatea procesului de asimilare a "modului de viaţă american" de către noii imigranţi şi descendenţii acestora. După 1950-1960, modelul omogenizării forţate a pierdut teren în faţa recunoaşterii diversităţii. Ideea amestecului de culturi, în care fiecare şi-a păstrat propria identitate. Ea permite acum receptarea mai atentă a contribuţiei culturale a fiecărui grup etnic.

Imigraţia şi pluralismul cultural în Germania

Discuţiile politice pe tema societăţii multiculturale în Germania pornesc de la recunoaşterea unei inegalităţi - larg cceptată social - în tratamentul străinilor Este evocată adesea sintagma foarte populară, potrivit căreia "Străinii trebuie să rămână străini (sau să devină germani)" Analiştii fenomenului imigraţionist în Germania ultimului secol nu văd prea mari deosebiri între politica imperială de la 1880, politica coaliţiei social-liberale din anii `70 sau a coaliţiei creştinliberale de după 1983. Legea străinilor datează din 1965 şi a fost modificată în 1990. Legea cetăţeniei a rămas aceeaşi din 1913. Aceste legi, ca şi reglementările complementare vizând permisul de muncă, dreptul de azil, drepturile electorale ale imigranţilor, vizează în egală măsură obiectivul «păstrării identităţii germane» în faţa ameninţării străinilor.

Până la mijlocul anilor `50 au migrat în Germania circa 4,5 milioane de oameni, cea mai mare parte a lor emigranţi economici ("muncitori oaspeţi", cum i-a numit literatura oficială). Crizele internaţionale din anii `70 şi `80 au mai adus în Germania de Vest 0,5 milioane solicitanţi de azil. Doar 5% din cererile de azil sunt acceptate, deşi mai bine de două treimi dintre străini trăiesc de peste 10 ani în Germania. Odată cu reducerea sporului natural al germanilor, circa 1 milion de copii ai străinilor s-au născut deja în Germania. Este aceasta o situaţie care să îngrijoreze autorităţile de stat ? Cum se asigură convieţuirea cu 5 milioane de străini în cea mai populată ţară vest-europeană ? Dar asimilarea modelului cultural estgerman după reunificarea ţării ? Iată întrebări la care specialiştii antropologiei culturale şi oamenii politici caută deopotrivă răspuns.

Egalitatea tuturor oamenilor care trăiesc în Germania este un obiectiv funcţionalizat din punct de vedere ideologic, dar nu lipsit de dificultăţi practice. În marile oraşe, precum Frankfurt pe Main, Berlin sau Stuttgart, se discută asiduu în ultimii ani pe tema participării străinilor la viaţa politică şi a modificării legii alegerilor locale. În 1989 a fost creat la Frankfurt pe Main "Oficiul pentru probleme multiculturale", care se adresează nu numai străinilor, ci întregii populaţii în scopul eliminării tradiţionalei temeri faţă de străini. Sunt cultivate , de pildă, tradiţiile comerciale, gastronomice, muzicale ale populaţiei turce, sârbe, kurde, etc. Au existat chiar temeri că "excesul de identitate culturală" accentuată în asemenea manifestări periodice i-ar putea încuraja pe străini să se întoarcă la un gen de fundamentalism al tradiţiilor lor naţionale. Realitatea este că mulţi străini nu receptează o asemenea deschidere spre multiculturalism şi se resemnează cu starea lor de nesiguranţă economică şi cu presiunea uniformizatoare a culturii ţării de adopţie. Nici populaţia autohtonă nu renunţă la a-i vedea pe străini responsabili de lipsa locurilor de muncă, a locuinţelor, de rata înaltă a criminalităţii sau de alte rele din societatea germană. Sociologii explică, însă, că o societate multiculturală are în mod categoric consecinţe pozitive. Ea facilitează participarea politică şi realizarea deplină a egalităţii juridice.

Pluriculturalismul, un contra-proiect al modernităţii ?

Sociologia culturii a criticat adesea caracterul fragmentar , provizoriu al percepţiilor noastre despre societatea modernă au făcut ca oferta - de ultimă oră - a multiculturalismului să pară multora o soluţie cvasi-universală la disarmoniile, conflictele acestei societăţi.

Discuţiile despre multiculturalism aruncă azi o lumină nouă asupra trecutului statelor naţionale moderne, asupra ideilor-forţă care au stat la baza apariţiei lor. Este, oare îndatorat conceptul de stat naţional unei viziuni radicale şi unilaterale despre identitate ? Mobilizează acest concept în măsură prea mare gândirea dihotomică de tip prieten-duşman ?

Procesul modern de pluralizare a lumii, de multiplicare a criteriilor de valoare în aşa fel încât să cuprindă experienţa culturală diferită a popoarelor , ca şi deschiderea reciprocă spre această diversitate, este elogiat azi de partizanii multiculturalismului. El ar permite asimilarea "experienţei heterogenităţii " în propriul spaţiu cultural.

Procesul opus, de exacerbare a diferenţelor - în loc de a vedea complementaritatea lor -, de rupere a contactelor dintre culturi înseamnă a cultiva teama faţă de ceea ce este diferit, a perpetua discriminări anacronice - sociale, economice şi culturale - faţă de străini sau faiă de minorităţi. Ceea ce duce, mai devreme sau mai târziu, la apariţia unor discriminări chiar în sânul propriei populaţii majoritare şi la favorizarea unor structuri de putere nedemocratice.

